Nog ŉ Vuwani-skool in vlamme gehulPolisiebeamptes Dinsdag (9 Aug 2016) buite die Mugoidwa Secondary School in Vuwani, Limpopo. Foto: ANA Nóg ŉ skool is Dinsdagaand in Vuwani in Limpopo aan die brand gesteek. Dit is een van minstens 25 skole in die gebied wat vanjaar onder brandstigters deurgeloop het. Kol. Ronel Otto, woordvoerder van die polisie, het bevestig dat vier klaskamers van die Mugoidwa Secondary School heeltemal verwoes is. Niemand is in die brand beseer nie. Elijah Mhlanga, woordvoerder van die departement van basiese onderwys, het gesê die voorval is “ontmoedigend” en dwing die departement om miljoene te bestee wat hy nie het nie. Hy het gesê die brandstigting doen erge afbreuk aan die vordering wat al gemaak is om vrede in die gebied te herstel. “Ons gaan seker maak dat ons saam met die gemeenskap werk om die persone wat hierdie goed doen te identifiseer, want dit is nou verby die punt van alle begrip,” het Mhlanga gesê. “Dit het nou op ŉ punt gekom waar ons drastiese stappe sal moet doen om onderrig in die gebied te herstel. Dit gaan oor die toekoms van ons kinders. Hulle is die toekoms van ons land en hierdie vorm van intimidasie kan nie langer geduld word nie.” Polisiebeamptes Dinsdag (9 Aug 2016) buite die Mugoidwa Secondary School in Vuwani, Limpopo. Foto: ANA Die Vuwani-distrik, sowat 170 km noordoos van Polokwane, loop sedert April gereeld onder gewelddadige betogings deur. Die geweld het oorspronklik gespruit uit ŉ besluit deur die munisipale afbakeningsraad (MDB) dat Vuwani voortaan by die nuwe Malamulele-munisipaliteit ingesluit sal word. Inwoners het verlede week tydens die munisipale verkiesing uit protes tuis gebly of sokker gespeel eerder as om hul stemme uit te bring. Daar is egter na afloop van die verkiesing besluit dat onderrig in die gebied hervat sal word en dat leerders toegelaat sal word om skool te gaan. Verskeie gemeenskapslede het Dinsdagaand vertel hoe hulle hul kinders voorberei het om vandag terug te keer skool toe, maar dat die jongste voorval die gemeenskap met ŉ gevoel van ongeloof gelaat het. Baie gemeenskapslede is nou onseker of onderrig wel vandag hervat sal word soos daar beplan is. Otto het gesê ŉ forensiese ondersoek sal gedoen word om die oorsaak van die brand te bevestig. Niemand is nog in verband met die voorval in hegtenis geneem nie.